Tom Behnke (KF), 2012-05-03:
Jeg synes, det er supergodt, at der er enighed om at sende dømte kriminelle udlændinge hjem til afsoning i eget land.
Ikke alene her i Folketinget, men også på EU-plan har man den holdning, at det selvfølgelig er det mest naturlige at gøre.
Rammeafgørelsen trådte jo i kraft den 1. december sidste år, men det, der er sagen, er, at selv om rammeafgørelsen er trådt i kraft, går det utrolig langsomt for landene med at indrette sig efter den nye rammeafgørelse.
Det, der er problemet, er jo, at selv om intentionerne har været de rigtige, selv om de politiske beslutninger har været de rigtige, selv om der er en ordning, der er trådt i kraft den 1. december sidste år, så går det utrolig langsomt med at effektuere det, effektivisere det og få det udført, få det til at blive reelt.
Derfor er der altså behov for, at der bliver sat fart på den proces, der er i EU, og det kan man jo sagtens gøre.
Det kan regeringen gøre.
Det kan man jo gøre ved at skubbe på i selve EU-systemet, for at EU samlet set presser på over for de lande, der ikke er indstillet på med det samme at leve op til den her rammeafgørelse, og det andet man kunne gøre, var også i forskellige sammenhænge, når man alligevel mødes med sine kolleger fra andre lande, at tage fat i de lande, hvor det er særlig slemt, hvor der er særlig lange udsigter til, at de vil efterleve den her rammeafgørelse, og så kunne man jo tale om tingene.
Det er ikke helt uvant, at ministre fra forskellige lande taler sammen, og der vil det være relevant, at man så lige nævner det her emne og siger: Var det måske ikke en idé, at der lige blev sat lidt mere fart på i forhold til det her?
Derudover er der også behov for at lave aftaler med andre relevante lande uden for EU, og der vil man passende simpelt hen kunne starte med de lande, hvorfra vi rent statistisk har flest statsborgere siddende i danske fængsler, og prøve at lave bilaterale aftaler med dem.
Selvfølgelig kan det lade sig gøre.
Det forudsætter, at man har viljen, det forudsætter, at man forsøger, det forudsætter, at man vil prøve, om man kan lave de aftaler.
Men det er klart, at hvis regeringen på forhånd har den holdning, at den egentlig ikke vil prøve at lave bilaterale aftaler, så er det selvfølgelig op ad bakke, og så kan vi fra oppositionspartiernes side fremsætte nok så mange forslag her i Folketinget.
For vi kan jo ikke lave de forhandlinger med andre lande.
Det er kun regeringen, der kan gøre det.
Så det forudsætter altså, dels at man i regeringen har en positiv vilje til, at den her rammeafgørelse i EU blandt EU-landene skal efterleves hurtigst muligt, dels at man har den positive tilgang til det, at man i forhold til andre lande i hvert fald vil forsøge at lave aftaler om, at de naturligvis tager egne statsborgere hjem til afsoning i eget land.
Det gælder jo så begge veje.
Det gælder også, hvis der er danskere, der i det pågældende land har begået noget kriminelt og er blevet dømt til frihedsberøvelse.
Så skal vi selvfølgelig også påtage os, at de pågældende kan komme tilbage til Danmark og afsone i Danmark.
Der er også, som beslutningsforslaget lægger op til, behov for et bedre samarbejde mellem landene og for at styrke efterforskningen og den forebyggende indsats over for grænseoverskridende kriminalitet.
Det, vi jo desværre kan se, er, at der er nogle kriminelle, der vælger at rejse adskillige kilometer, ja, tusinder af kilometer, for at komme til Danmark og begå kriminalitet her.
Der må man spørge sig selv: Hvis nogen har rejst hele vejen op gennem Tyskland for til sidst i Danmark at begå sit indbrud, er det så, fordi de danske hjem har specielt større værdier, end de har i Tyskland?
Næh, det er det jo ikke.
Det er simpelt hen iskold beregning af, hvor det kan betale sig at begå kriminalitet, og det har noget at gøre med strafferammer og strafudmåling, altså hvor hårdt man bliver straffet for sin kriminalitet.
Derom handler det andet beslutningsforslag, som vi har indleveret, og som vi skal behandle snarest i Folketinget.
Det ser vi frem til.
Der er to muligheder, når de begår kriminalitet i Danmark: Enten går det godt, og så beriger de sig og kan køre hjem med lommerne fulde, eller også bliver de taget af politiet, og så bliver de dømt, og så bliver de indlogeret i et fængsel i Danmark med fuld kost og logi, gratis fjernsyn, fritidsaktiviteter osv.
For mange af de her mennesker er det bedre end at være på fri fod i deres hjemland.
Det er jo det, vi er oppe imod.
Det er den udfordring, vi har, og det må ikke være sådan, at det kan betale sig at tage til Danmark og begå kriminalitet.
Så skal det i hvert fald være sådan, at man ryger hjem til afsoning i eget land.
Det er noget, de har respekt for.